钦定古今图书集成/明伦汇编/官常典/第727卷 > 刘师勇
## 钦定古今图书集成/明伦汇编/官常典/第727卷 > 刘师勇

按《合肥县志》：“师勇，庐州人。以战功官环卫。鲁港师溃，
贾似道欲东入海，师勇赞之，入扬州图再举，似道然
之。姚訔复常州，似道命师勇以淮兵取吕城。朝廷加
师勇和州防御使，助訔守常州，而以张彦守吕城。合
兵拒元军，战失利，彦马弱，陷淖中被执。吕城失守，常
州势益孤。元军寘彦城下招降师勇，以大义斥彦，彦”
惭退。又遣范文虎谕师勇，伏弩射走之。常州受围数
月，援兵绝，有群鸱飞鸣绕城，恶为不祥。俄而城陷，师
勇拔寨战，且行，忽其弟马堕堑不能出，师勇举手与
诀而去。淮军数千人皆斗死，有妇人伏积尸下瞷，淮
兵六人反背相拄，杀敌数十人，乃殪。师勇从二王至海上，见时事不可为，忧愤卒。